**Okres Kysucké Nové Mesto** je okres v Žilinskom kraji na Slovensku. Má rozlohu 173,68 km², žije tu 32 552 obyvateľov a priemerná hustota zaľudnenia je 187 obyvateľov na km² (údaje k 31. 12. 2022). Správne sídlo okresu je mesto Kysucké Nové Mesto. Od roku 1960 do 1996 bol zlúčený s okresom Čadca so sídlom v Čadci.

Dejiny
------

### Do roku 1922

Až do roku 1922 bolo územie dnešného okresu Kysucké Nové Mesto súčasťou Trenčianskej župy. Z pohľadu slúžnovských okresov patrilo spočiatku územie do *horného okresu*, neskôr do *tretieho horného okresu* a od prvej polovice 19. storočia do *Žilinského okresu*. V roku 1856 pri delení územia Trenčianskej župy vznikol slúžnovský obvod v Kysuckom Novom Meste. Od roku 1862 sa územie stalo súčasťou žilinského slúžnovského obvodu. Po obnovení župnej samosprávy bol v roku 1872 znovuvytvorený slúžnovský obvod Kysucké Nové Mesto, ktorý vydržal až do roku 1922.

### Roky 1923 – 1960

Okres Kysucké Nové Mesto vznikol pri administratívnom členení ČSR v roku 1923. Oproti dnešnej dobe obsahoval naviac aj časť územia obce Dlhá nad Kysucou a Zádubnie (dnes časť Žiliny). Najväčší rozdiel bol v tom, že tu patrilo aj okolie Krásna nad Kysucou a obce Bystrickej doliny. Územie sa stalo najskôr súčasťou Považskej župy, po zániku župného usporiadania a prechode na krajinské zriadenie v roku 1928 súčasťou Slovenskej krajiny a po obnovení žúp v roku 1940 Trenčianskej župy. Po obnovení ČSR nastal v roku 1945 návrat ku krajinskému zriadeniu a územie sa stalo znovu súčasťou Slovenskej krajiny.

V roku 1949 bola časť územia dnešnej obce Dlhá nad Kysucou prevedená do okresu Čadca. Zároveň nastal prechod na krajské zriadenie a územie okresu Kysucké Nové Mesto sa stalo súčasťou Žilinského kraja.

### Po roku 1960

Pri reorganizácii krajov a okresov v roku 1960 bol okres Kysucké Nové Mesto zrušený a jeho územie bolo začlenené do okresu Čadca. Celé územie sa zároveň stalo súčasťou novovzniknutého Stredoslovenského kraja, kde zotrvalo až do zrušenia krajov v roku 1990. 

Po novom krajskom usporiadaní v roku 1996 znovu vznikol okres Kysucké Nové Mesto ako súčasť Žilinského kraja, avšak v zmenšenej podobe, keď mesto Krásno nad Kysucou a obce Dunajov, Zborov nad Bystricou, Klubina, Stará Bystrica, Radôstka a Nová Bystrica zostali súčasťou okresu Čadca.

Poloha
------

Okres leží v severozápadnej časti Žilinského kraja a je rozlohou najmenším okresom na Slovensku (s výnimkou mestských okresov tvoriacich Bratislavu a Košice). Okres je uzavretý medzi okresom Čadca na severe a okresom Žilina na juhu. Územie je rozdelené medzi pohoria Javorníky na západe a Kysucká vrchovina na východe. Najvyšším vrchom okresu je 999 m n. m. vysoká Ľadonhora v Kysuckej vrchovine nad obcou Horný Vadičov.

Spolu s územím okresu Čadca tvorí okres Kysucké Nové Mesto historický región Kysuce. V minulosti (podľa delenia z rokov 1980/1981) tieto dva okresy tvorili rovnomennú oblasť cestovného ruchu. V súčasnosti však spolu s ďalšími okresmi tvorí región cestovného ruchu Horné Považie.

Hlavným vodným tokom okresu je rieka Kysuca, jej najdlhšími prítokmi sú Vadičovský potok a Neslušanka.

Obyvateľstvo
------------

Do okresu patrí 14 obcí, z toho jedna so štatútom mesta (Kysucké Nové Mesto). 
Väčšina obyvateľov býva v obciach v údoliach, ale najmä v Javorníkoch sú po kopcoch roztrúsené osady (kopanice), ktoré sa v priebehu 20. storočia postupne vyľudnili a dnes slúžia predovšetkým na rekreačné účely.

Doprava
-------

Hlavným cestným koridorom okresu je cesta I/11, súčasť E75, ktorá vedie z Česka údolím Kysuce cez Kysucké Nové Mesto do Žiliny. V jej koridore je plánovaná výstavba diaľnice D3, ktorá prevezme jej tranzitnú funkciu. V okrese sa nenachádza žiadna cesta II. triedy.

Jedinou železničnou traťou v okrese je dvojkoľajná elektrifikovaná trať zo Žiliny cez Kysucké Nové Mesto do Česka, súčasť bývalej Košicko-bohumínskej železnice, ktorá takisto vedie údolím Kysuce.

Zoznam obcí okresu Kysucké Nové Mesto
-------------------------------------

| Obec | Typ | Rozloha | Počet obyvateľov
(31.12.2017) | Hustota
obyvateľstva |
| --- | --- | --- | --- | --- |
| Dolný Vadičov | obec | 5,95 | 480 | 80,67 |
| Horný Vadičov | obec | 20,81 | 1619 | 77,80 |
| Kysucké Nové Mesto | mesto | 26,41 | 15132 | 572,96 |
| Kysucký Lieskovec | obec | 12,32 | 2354 | 191,07 |
| Lodno | obec | 8,85 | 1001 | 113,11 |
| Lopušné Pažite | obec | 4,27 | 452 | 105,85 |
| Nesluša | obec | 25,48 | 3153 | 123,74 |
| Ochodnica | obec | 18,05 | 1934 | 107,15 |
| Povina | obec | 19,13 | 1171 | 61,21 |
| Radoľa | obec | 6,72 | 1489 | 221,58 |
| Rudina | obec | 6,27 | 1802 | 287,40 |
| Rudinka | obec | 3,14 | 382 | 121,66 |
| Rudinská | obec | 10,77 | 985 | 91,46 |
| Snežnica | obec | 5,51 | 1009 | 183,12 |
| Celkom: |  | 173,68 | 32963 | 189,79 |

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Vyhláška Ministerstva vnútra Slovenskej republiky č. 9/2009 Z. z. ktorou sa vykonáva zákon o cestnej premávke a o zmene a doplnení niektorých zákonov : § 36 ods. 2* [online]. Bratislava: Ministerstvo spravodlivosti SR, 2008-12-20, [cit. 2020-08-30]. Dostupné online.
4. 1 2 3   *Okres Kysucké Nové Mesto - ÚPVS* [online]. [Cit. 2021-05-23]. Dostupné online.
5. 1 2   *Územnosprávne rozdelenie Kysúc, štátna a verejná správa na Kysuciach* [online]. [Cit. 2021-05-24]. Dostupné online.

Pozri aj
--------

* Zoznam kultúrnych pamiatok v okrese Kysucké Nové Mesto rozdelený podľa obcí a miest
* Zoznam okresov na Slovensku
* Administratívne členenie Slovenska
* SYTEV

Iné projekty
------------

Commons
* Spolupracuj na Commons Commons ponúka multimediálne súbory na tému **Kysucké Nové Mesto (okres)**

Externé odkazy
--------------

* Okres Kysucké Nové Mesto v Mestskej a obecnej štatistike ŠÚ SR

| * z
* d
* u
Obce okresu Kysucké Nové Mesto (1 + 13) |
| --- |
| Mestá | 
* Kysucké Nové Mesto

 |
| Ostatné obce | 
* Dolný Vadičov
* Horný Vadičov
* Kysucký Lieskovec
* Lodno
* Lopušné Pažite
* Nesluša
* Ochodnica
* Povina
* Radoľa
* Rudina
* Rudinka
* Rudinská
* Snežnica

 |

| * z
* d
* u
Okresy Žilinského kraja (11) |
| --- |
| 
* okres Bytča
* okres Čadca
* okres Dolný Kubín
* okres Kysucké Nové Mesto
* okres Liptovský Mikuláš
* okres Martin
* okres Námestovo
* okres Ružomberok
* okres Turčianske Teplice
* okres Tvrdošín
* okres Žilina

 |

| * z
* d
* u
Okresy na Slovensku |
| --- |
| 
* Banská Bystrica
* Banská Štiavnica
* Bardejov
* Bánovce nad Bebravou
* Brezno
* Bratislava I
* Bratislava II
* Bratislava III
* Bratislava IV
* Bratislava V
* Bytča
* Čadca
* Detva
* Dolný Kubín
* Dunajská Streda
* Galanta
* Gelnica
* Hlohovec
* Humenné
* Ilava
* Kežmarok
* Komárno
* Košice I
* Košice II
* Košice III
* Košice IV
* Košice-okolie
* Krupina
* Kysucké Nové Mesto
* Levice
* Levoča
* Liptovský Mikuláš
* Lučenec
* Malacky
* Martin
* Medzilaborce
* Michalovce
* Myjava
* Námestovo
* Nitra
* Nové Mesto nad Váhom
* Nové Zámky
* Partizánske
* Pezinok
* Piešťany
* Poltár
* Poprad
* Považská Bystrica
* Prešov
* Prievidza
* Púchov
* Revúca
* Rimavská Sobota
* Rožňava
* Ružomberok
* Sabinov
* Senec
* Senica
* Skalica
* Snina
* Sobrance
* Spišská Nová Ves
* Stará Ľubovňa
* Stropkov
* Svidník
* Šaľa
* Topoľčany
* Trebišov
* Trenčín
* Trnava
* Turčianske Teplice
* Tvrdošín
* Veľký Krtíš
* Vranov nad Topľou
* Zlaté Moravce
* Zvolen
* Žarnovica
* Žiar nad Hronom
* Žilina

 | Vlajka Slovenska |